《纪鹤》
宋代·李处权

青松百尺余，宛彼山之陲。
白鹤巢其高，皂鹤巢其卑。
红鹤不敢来，下巢枫树枝。
阳春一动荡，百鸟俱蕃孳。
绸缪各尽力，草草成藩篱。
卵翼与哺育，不愧乌鸟慈。
清晨求食去，鼓翼远奋飞。
斯须复来还，亦有蛇鱣随。
引颈鸣相呼，所忧非渴饥。
不日毛羽成，颉颃下陂池。
浴之以清泠，弄影相娱嬉。
既久遂不来，远举将何之。
高山与深林，浩荡信所归。
明年又当至，复作今所为。
我为唐虞世，鸟巢何所窥。
乱来缠兵火，杀气满四维。
人群失安居，恨无羽翰施。
偶此共偷生，偪仄何可辞。
忧患亦所同，去就可弗思。
网罗非尔事，弹射不尔私。
近辞燕雀喧，远与鸿鹄期。
相望在寥廓，大翮如云垂。
时来松树间，听我哦此诗。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。